Forsøget i Thisted koster 200.000 kroner, og det er meget billigere end andre steder i landet, hvor det koster mange millioner.

Kraftvarmeværk Thisted er gået i gang med et enestående pionerprojekt, hvor værket med spritny teknologi vil hive CO2 ud af skorstensrøgen. Flere andre værker har gang i lignende projekter til to- eller trecifrede millionbeløb. I Thisted er prisen for forsøget 200.000 kroner. Derfor vil det ifølge en DTU-professor være en banebrydende succes, hvis den mange millioner kroner billigere model lykkes. - Potentialet er ret stort. Den her teknologi kan være med til at redde vores klima - i Danmark og også generelt set på en verdensskala, siger Philip Fosbøl, der er lektor ved Institut for Kemiteknik på DTU. Thisted forrest i klimakamp Inden 2030 skal vores CO2-udledning reduceres med 70 procent, har politikerne besluttet. For at komme i mål med det skal kraftvarmeværkerne sende mellem fire og ni millioner tons mindre CO2 ud af skorstenen, før vi kommer i mål. Og det er en udfordring, de godt tør tage op i Thisted. - Nu vil vi også gerne være førende klimamæssigt og være med, hvor det sker, siger Thomas Sandal, der er driftsleder på Thisted Kraftvarmeværk. Håndværkere er lige nu ved at sætte anlægget op på kraftvarmeværket i Thisted, der hvert år udleder omkring 55.000 tons CO2. I første omgang skal teknologien dog kun testet på en procent af røgen. - Og så er det så spændende at se, hvad det kan bruges til efterfølgende, lyder det fra Thomas Sandal. Og fra DTU-lektoren Philip Fosbøl er der ikke andet at sige end: - Go for it, Thisted! Anlægget, der skal køre under pilotprojektet, står færdig til maj. Forsøget skal køre i en til to måneder, hvorefter Kraftvarmeværk Thisted vil vurdere, om de skal lave et endnu større anlæg, der kan trække CO2 ud af al røgen.